गाजीपुर। इलाहाबाद परिक्षेत्र के डीआईजी जेल बीके जैन ने शनिवार को सूबे की अति संवेदनशील कारागार के बाद आदर्श जेल का दर्जा प्राप्त करने वाली गाजीपुर जेल का निरीक्षण किया। इस दौरान उन्होंने जेल की साफ-सफाई, पीने के पानी, शौचालय, बिजली, बैरकों की दशा, जेल के भवनों का निरीक्षण कर कार्यालय के अभिलेखों का भी अवलोकन किया। साथ ही उन्होंने बंदियों से उनकी समस्याएं भी सुनीं। डीआईजी ने जेल की जर्जर छतों को अविलंब मरम्मत कराने, शौचालयों में टाइल्स लगाने तथा जेल में पीने के पानी के लिए समर सेबल पंप लगवाने के लिए जेल प्रशासन को अविलंब प्रस्ताव भेजने का निर्देश दिया है।